Pta-vrou (32) byna dood tydens maratonArgieffoto: Netcare 911 ŉ 32-jarige vrou van Pretoria is Sondag in die hospitaal opgeneem nadat sy tydens die Durban City-maraton inmekaargesak het. Chris Botha, Netcare911-woordvoerder, het in ŉ verklaring gesê die vrou het glo tydens die maraton siek begin voel, op ŉ sypaadjie gaan sit en toe skielik inmekaargesak. ŉ Verpleegster wat in die omgewing was, het dadelik kardiopulmonêre resussitasie (KPR) begin toepas. Met die aankoms van paramedici het ŉ hartmonitor getoon dat die vrou se hart intussen gaan staan het. Die span paramedici het vir nagenoeg 20 minute met KPR volgehou waarna die vrou se hart weer begin klop het. Die vrou is onmiddellik na die hospitaal geneem en word tans ondersoek. Meer inligting oor die oorsaak van haar ineenstorting is in dié stadium nog nie bekend nie.